CELEX: 32015R2013
Language: hu
Date: 2015-11-11 00:00:00
Title: A Bizottság (EU) 2015/2013 végrehajtási rendelete (2015. november 11.) a 2009/138/EK európai parlamenti és tanácsi irányelvnek megfelelően az egészségbiztosítási kockázatkiegyenlítő rendszerekkel kapcsolatos szórásra vonatkozó végrehajtás-technikai standardok megállapításáról (EGT-vonatkozású szöveg)

12.11.2015   
            
            
               HU
            
            
               Az Európai Unió Hivatalos Lapja
            
            
               L 295/9
            
         A BIZOTTSÁG (EU) 2015/2013 VÉGREHAJTÁSI RENDELETE
   (2015. november 11.)
   a 2009/138/EK európai parlamenti és tanácsi irányelvnek megfelelően az egészségbiztosítási kockázatkiegyenlítő rendszerekkel kapcsolatos szórásra vonatkozó végrehajtás-technikai standardok megállapításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a biztosítási és viszontbiztosítási üzleti tevékenység megkezdéséről és gyakorlásáról szóló, 2009. november 25-i 2009/138/EK európai parlamenti és tanácsi irányelvre (1) (Szolvencia II.) és különösen annak 109a. cikke (4) bekezdésének harmadik albekezdésére,
   mivel:
   
               (1)
            
            
               A szavatolótőke-szükségletre vonatkozó standard formula egészségbiztosítási kockázati moduljának kiszámítása céljából meg kell határozni a díj- és tartalékkockázat szórását olyan egyedi nemzeti jogszabályi intézkedésekkel kapcsolatosan, amelyek lehetővé teszik az egészségbiztosítási kockázatok tekintetében a kárigény-kifizetések biztosítók és viszontbiztosítók közötti megosztását.
            
         
               (2)
            
            
               Ilyen szórást csak a holland egészségbiztosítási törvény (Zorgverzekeringswet) vonatkozásában kell meghatározni, amely kötelező alapvető egészségbiztosítást (basisverzekering) ír elő Hollandiában (a továbbiakban: a hollandiai egészségbiztosítási kockázatkiegyenlítő rendszer). Az Európai Biztosítás- és Foglalkoztatóinyugdíj-hatóság felmérése szerint a hollandiai egészségbiztosítási kockázatkiegyenlítő rendszer az egyetlen ilyen rendszer az Unióban, amely megfelel a 2009/138/EK irányelv 109a. cikkének (4) és (5) bekezdésében foglalt kritériumoknak.
            
         
               (3)
            
            
               Az ebben a rendeletben megállapított szórások meghatározására a De Nederlandsche Bank számításainak figyelembevételével került sor.
            
         
               (4)
            
            
               Ez a rendelet az Európai Biztosítás- és Foglalkoztatóinyugdíj-hatóság által a Bizottságnak benyújtott végrehajtás-technikai standardtervezeteken alapul.
            
         
               (5)
            
            
               Az Európai Biztosítás- és Foglalkoztatóinyugdíj-hatóság nyilvános konzultációt folytatott az e rendelet alapját képező végrehajtás-technikai standardtervezetekről, elemezte az esetleges kapcsolódó költségeket és hasznot, továbbá kikérte az 1094/2010/EU európai parlamenti és tanácsi rendelet (2) 37. cikkével összhangban létrehozott biztosítási és viszontbiztosítási érdekképviseleti csoport véleményét,
            
         ELFOGADTA EZT A RENDELETET:
   1. cikk
   Szórás
   A hollandiai egészségbiztosítási kockázatkiegyenlítő rendszer hatálya alá tartozó, gyógyászati költségek térítésére vonatkozó biztosítás és arányos viszontbiztosítás esetében a biztosítók és viszontbiztosítók az egészségbiztosítási kockázati modul kiszámításához a következő szórásokat használják:
   
               a)
            
            
               2,7 % az NSLT egészségbiztosítási díjkockázat esetében;
            
         
               b)
            
            
               5 % az NSLT egészségbiztosítási tartalékkockázat esetében.
            
         2. cikk
   Hatálybalépés
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2015. november 11-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 335., 2009.12.17., 1. o.
   
   
      (2)  Az Európai Parlament és a Tanács 2010. november 24-i 1094/2010/EU rendelete az európai felügyeleti hatóság (az Európai Biztosítás- és Foglalkoztatóinyugdíj-hatóság) létrehozásáról, valamint a 716/2009/EK határozat módosításáról és a 2009/79/EK bizottsági határozat hatályon kívül helyezéséről (HL L 331., 2010.12.15., 48. o.).